Væksthuset er sat i verden for at få mennesker i job eller uddannelse. Vi er både en aktør på beskæftigelsesområdet og en erhvervsdrivende fond, der har til formål at udvikle og styrke beskæftigelsesfagligheden i Danmark til gavn for borgerne.
Vi er især interesseret i partnerskabet med Rudersdal Kommune på grund af de særlige rammer, som kommunen har opsat for partnerskabet. Kommunen har fokus på et tæt, koordineret, tillids- og databaseret samarbejde om vores fælles mål: At hjælpe borgere i job.
Partnerskabet giver os også mulighed for at prøve nogle af de samarbejdsmodeller af i praksis, som nyere forskning viser, gavner borgerne i deres vej mod job og uddannelse.
En afgørende faktor for borgernes progression mod arbejdsmarkedet er, at de oplever mening, sammenhæng og fremdrift i beskæftigelsesindsatsen, og her har særligt et tæt og koordineret samarbejde imellem myndighedssagsbehandleren i Jobcenteret og beskæftigelseskonsulenten hos leverandøren afgørende betydning.
Det største og mest omfattende studie af beskæftigelsesindsatsen i Danmark – Beskæftigelsesindikatorprojektet (også kaldet BIP) - viser, at kvaliteten af samarbejdet mellem myndigheden og leverandøren, smitter af på borgerens jobchancer.